आरो बिसायख’थियाव देरहानानै फैना एमएलए जानाय सुबुंफोराबो कंग्रेस दोलोखौ नागारनाय नुनो मोननाय जादों। बिदिखौ नायोब्ला आसामाव कंग्रेस दोलोआ गैया जामारहैगोन नामा ? जिखियानो जाया मानो हादरनि राजखान्थियाव गाहाइ बेरेखा दोलो होननानै बुङोब्ला कंग्रेस दोलोखौनो बुंनांगोन। नरेन्द्र मदिया थांनाय 2014 मायथायाव हादरनि राजखान्थिनि फोथाराव फैनायनि उनावनो दासिम कंग्रेस दोलोनि थासारिया मोजां नङा। खेबसेयैनो खननै गोहोयाव फैनानै कंग्रेस दोलोखौ दैदेनगिरिनि आंखालाव लाबोनाय बादि नुनो मोननाय जादों। हादरनि गोजामसिन राजखान्थि दोलो कंग्रेसाव दा समाव दैदेनगारिनि आंखालखौ नुनो मोननाय जायो। कंग्रेस दोलोआव नरेन्द्र मदिजों फेर मारिनो हाथावथाव रावबो दैदेनगिरिखौ नुनो मोना। थारैनो दैदेनगिरियानो गैया होनब्ला गोरोन्थि जागोन। बुंनो नांगोन दि गान्धी-नेहरु नखरनि फारसेल’ दैदेनजानाय कंग्रेस दोलोआव दा दैदेनगिरिफोरखौ गोमानाय बादि नुसै। भारत उदांस्रि जानायनिफ्रायनो मोनसे नखरनि गेजेरावनो दैदेननायखौ मोजोमनानै लाखिनायाव दोलोनि बांसिन दैदेनगिरिफोरनि गोसोखौ लोरबां जानाय नुनो मोनो। मिथिनाय बादिब्ला गोबां देरसिन दैदेनगिरिफोरा दा समाव दैदेननायनि हेंथायै उदाङै बोराबनाय दिन्थिदों। बिसायख’थिनि जोहै दैदेनगिरि सायख’नो दाबि दैखांदों। दा समाव कंग्रेस दोलोनि आफादगिरिनि मासिखौ सनिया गान्धीया लादोंब्लाबो गासैबोथिंनिफ्राय दोलोखौ दैदेनो राहुल गान्धीयासो होननानै अजद दं। बिदि मोनसे गोख्रों राजखान्थिनि थाखाय राहुल गान्धीखौ खाब जानाय नुनो मोना होननानै सावरायनाय खोनानो मोनो। कंग्रेस दोलोखौ मोजाङै दैदेननाया राहुल गान्धीनि थाखाय एफा गोरलै बाथ्रा नङा। अजद सिखांनाय बादिब्ला राहुल गान्धीहा दोलोनि गासैनिबो खोथाफोरखौ खोनासंजोबनो धोर्ज गैया। बिदिनि थाखायनो कंग्रेस दोलोनिफ्राय सानफा साफा दैदेनगिरिफोरा गुगा गासिनो दं। बिदिनो राहुल गान्धीया कंग्रेस दोलोखौ दैदेनबाय थायोब्ला हादरावनो कंग्रेसनि दैदेनगिरिफोरा गुबुन दोलोफोराव हाबहैबाय थागोन नामा? अब्ला हादराव कंग्रेस दोलोया लासैनो लोरबां जानायनि लामा सुरबाय नामा ? दा बिदि थासारिखौ नायनानै आसामाव जानो गोनां उफ्रा बिसायख’थियाव कंग्रेस दोलोआ मा बिफाव लागोन, बेखौ समासो खिन्थासिगोन।